Hazard Run

Hazard Run ( Danĝera Vetkurado) estas vetkura videoludo disvolvita de Dennis R. Zander kaj publikigita de Artworx por 8-bitaj Atari-komputiloj en 1982. En 1984, Artworx konsideris reeldoni la ludon kiel kromprodukton de la televida serio The Dukes of Hazzard.

Ludomaniero
Hazard Run estas ludata el supra perspektivo, kun vertikalruluma ludado. La ludanto, veturante per aŭtomobilo nomita Gee Lee, devas eskapi de korupta ŝerifo evitante danĝerojn kiel anasojn, barilojn, rokojn, riverojn kaj arbojn. La ludanto ricevas kvin aŭtojn, kiuj funkcias kiel vivoj. Oni perdas aŭton se oni trafas obstaklon. La aŭto kapablas veturi sur du radoj por trairi mallarĝajn areojn. Estas kvin kursoj, konataj kiel kuradoj (runs), ĉiu pli longa ol la antaŭa. En pli altaj niveloj, la ludanto devas kolekti aldonan benzinon veturante super benzinujoj.

La perspektivo ŝanĝiĝas al flanka vido kiam la aŭtomobilo proksimiĝas al saltejo super rivero. Post saltado super la fina rivero, la persekutanta policeja veturilo falas en la akvon. Segmentoj de la kanto Dixie aŭdeblas post ĉiu rivertranssaltado, sendepende de la rezulto.

Recenzo
Derrick Bang, verkante por la revuo Softline, skribis ke la « ĉefa problemo » de la ludo estis ĝia stirstanga kontrolsistemo. Bang ankaŭ kritikis la muzikon Dixie ludatan dum ĉiu rivera sekcio : « estus pli agrable (kaj psikologie pli rekompence) aŭdi ion alian post sukcesa salto ». Li konkludis ke la ludo « estas simple iom tro primitiva por la hodiaŭa merkato kaj interesos ĉefe novulojn kaj junajn infanojn ».

Ted Salamone de Electronic Games nomis la ludon « bone konceptitan » sed « malbone realigitan ». Salamone kritikis la « malprecizan ludadon » kaj skribis ke la grafikaĵoj « rangas kaj unue kaj laste : iuj (la supra vido de aŭto kaj arboj) estas bone faritaj, dum aliaj (la flanka vido de la aŭto dum saltado super akvo) aspektas kiel la unua artprojekto de sesaĝa lernanto ».

En 1991, New Atari User donis al la ludo mezbonan noton de du steloj el kvar, nomante ĝin « sufiĉe malprofunda » sed ankaŭ notante la rarecon de la ludo.

Influo
En 1984, Artworx konsideris akiri licencon de la televida serio The Dukes of Hazzard por reeldoni Hazard Run sub tiu nomo, kiel kromprodukto. Fine, Artworx forlasis la ideon konsiderante la sekvojn de la videoluda kraŝo de 1983, kiu donis negativan reputacion al multaj licencitaj ludoj pro ties simplaj konceptoj kaj ludmaniero. Oni ankaŭ taksis la kostojn por akiri la licencon tro altaj, konsiderante la tiutempe malgrandan programaran merkaton. The Dukes of Hazzard estis la sola licenco kiun Artworx iam serioze konsideris akiri.

 Referencoj 

 Eksteraj ligiloj 
Hazard Run ĉe MobyGames ()

Kategorio:Videoludoj aperintaj en 1982
Kategorio:Videoludoj de Artworx
Kategorio:Videoludoj ludeblaj per 8-bitaj Atari-komputiloj
Kategorio:Vertikalrulumaj videoludoj
Kategorio:Vetkuraj videoludoj
Kategorio:Videoludoj kreitaj en Usono